Diari Oficial de la Generalitat Valenciana


Sumari del DOGV 7962, del 20-01-2017 (2017/189)

RESOLUCIÓ d'11 de gener de 2017, del director general de Relacions amb les Corts, per la qual es disposa la publicació del conveni marc entre Espacio 0.42 i Ciutat de les Arts i les Ciències, SA, per al foment de la generació i divulgació de continguts astronòmics.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7962

Data del DOGV
:   20-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/189


Data del document
:   11-01-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ d'11 de gener de 2017, del director general de Relacions amb les Corts, per la qual es disposa la publicació del conveni marc entre Espacio 0.42 i Ciutat de les Arts i les Ciències, SA, per al foment de la generació i divulgació de continguts astronòmics. [2017/189]  
Espacio 0.42 i Ciutat de les Arts i les Ciències, SA, han subscrit, prèvia tramitació reglamentària, el dia 19 de desembre de 2016, un conveni marc per al foment de la generació i divulgació de continguts astronòmics.  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació, en el Diari Oficial de la Generalitat Valenciana, del conveni esmentat, que ha quedat inscrit en el Registre de Convenis de la Generalitat amb el número 15/2017 i que figura com a annex d'aquesta resolució.   
  
València, 11 de gener de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre Espacio 0.42 d'Osca i Ciutat de les Arts i les Ciències, SA, per al foment de la generació i divulgació de continguts astronòmics  
  
València, 19 de desembre de 2016  
  
Compareixen  
D'una part, Raquel Ollés Bolea, actuant en nom i representació d'Espai 0.42 (d'ara en avant E 0.42), en la seua qualitat de directora gerent, segons consta en l'escriptura atorgada a favor seu el 2 d'agost de 2012.  
D'una altra part, Enrique Vidal Pérez, actuant en nom i representació de Ciutat de les Arts i de les Ciències, SA (d'ara en avant CACSA), en la seua qualitat de director general, segons consta en l'escriptura atorgada a favor seu el 2 d'octubre de 2015, davant del notari de València, Juan Bover Belenguer, número 1910 del seu protocol; entitat domiciliada a València, avinguda del Professor López Piñero (Historiador de la Medicina), número 7, i amb NIF W74974380.  
Els compareixents es reconeixen la capacitat legal suficient per a formalitzar el present conveni marc de col·laboració, i a aquest efecte  
  
Exposen  
1. Que ambdós organismes tenen objectius i interessos comuns en els camps de generació i divulgació de continguts astronòmics.  
2. Que CACSA, constituïda mitjançant el Decret 225/1991, de 9 de desembre, del Consell, és l'empresa encarregada de la promoció, l'organització i la gestió de les activitats que requereix la preparació, la construcció i la posada en funcionament del projecte Ciutat de les Arts i les Ciències, i també de la promoció, l'organització i la gestió de l'explotació de les activitats i serveis a desenvolupar en els immobles i instal·lacions que la integren. El projecte gestionat per CACSA pretén cobrir les necessitats d'infraestructura, cultura, educació, formació i oci que puguen donar-se a la Comunitat Valenciana.  
3. Que Espacio 0.42 és el nom que rep el Centro Astronómico Aragonés que pretén unir en una mateixa instal·lació l'entreteniment i l'aprenentatge de tot allò que es relaciona amb l'astronomia.  
4. Que tant CACSA com Espacio 0.42 estan d'acord a establir una col·laboració en els camps d'interés comú, estretir les seues relacions, unir esforços i consideren convenient acréixer la seua vinculació científica i tècnica, i establiran per a això els instruments adequats.  
Per tot això, les parts formalitzen aquest conveni marc de col·laboració (d'ara en avant, el conveni marc), segons les següents  
  
  
Clàusules  
  
Primera. Objecte del conveni  
L'objecte d'aquest conveni marc és regular la col·laboració entre Ciutat de les Arts i les Ciències, SA, i Espacio 0.42, per al foment i l'intercanvi d'experiències en els camps de l'astronomia, dins d'aquelles àrees en les quals ambdós tinguen interés manifest.  
  
Segona. Compromisos de les parts  
L'abast de la cooperació entre les parts s'estendrà principalment a les activitats següents:  
a) Col·laboració per a l'elaboració i execució conjunta de recursos astronòmics desenvolupats amb el programari RSA Cosmos pels tècnics planetaristes de cada institució.  
b) Intercanvi d'informació i assessorament recíproc en la gestió i l'execució de projectes en àrees d'interés mutu.  
c) Intercanvi d'exposicions temporals de temàtica física i astronòmica.  
d) Qualssevol altres activitats que les parts consideren d'interés comú, dins de les seues competències respectives i del marc de col·laboració que constitueix aquest conveni marc.  
  
Tercera. Execució del conveni marc  
Aquest conveni marc representa una declaració d'intencions de les parts per impulsar i realitzar les activitats abans mencionades, sense que això implique compromisos de caràcter econòmic per a cap d'elles.  
No obstant això, quan es realitzen actuacions concretes derivades de les contingudes en aquest conveni marc i que impliquen, o no, compromisos de caràcter econòmic, es formalitzaran necessàriament mitjançant convenis específics de col·laboració (d'ara en avant, els convenis específics), en què s'indicarà, entre altres continguts, la definició de l'objecte que es persegueix, les obligacions i els drets de cada part, el cost econòmic, si és el cas, els mitjans materials i humans que requerisca l'actuació, així mateix en les seues clàusules es contindran aspectes relacionats amb la confidencialitat de la informació i dels resultats i amb la propietat intel·lectual, industrial i explotació dels resultats.  
  
  
Quarta. Difusió de la col·laboració  
Les entitats firmants es comprometen a destacar la seua mútua col·laboració en els mitjans que es facen servir, respectant en tot cas les directrius d'imatge externa que s'indiquen per ambdues parts i també els logotips, marques i la resta d'elements distintius de cada part.  
  
Qualsevol forma de col·laboració conjunta realitzada en el marc d'aquest conveni marc haurà de reconéixer i fer constar la participació de les parts.  
Addicionalment, es comprometen a donar la màxima difusió possible de les activitats a través dels seus canals habituals i, en especial, a través d'internet o altres suports electrònics i la utilització d'enllaços en les pàgines d'ambdues entitats.  
  
Cinquena. Vigència del conveni marc  
5.1. Aquest conveni marc entrarà en vigor el dia de la seua firma i tindrà una vigència de tres anys, prorrogables per anualitats fins a un màxim de tres. No obstant això, qualsevol de les parts podrà, en tot moment, incloent-hi les seues eventuals pròrrogues, posar-li fi formulant denúncia escrita davant de les altres parts, amb una antelació mínima de dos mesos a la data en què s'haja de finalitzar.  
6.2. La terminació d'aquest conveni marc, amb independència de la seua causa, suposarà automàticament i sense necessitat de cap formalitat, la terminació dels convenis específics que s'hagueren subscrit a l'empara d'aquest, excepte quan en el mateix conveni específic s'haguera disposat expressament el contrari, i, en aquest cas el conveni específic continuarà vigent fins a la completa realització del seu objecte.  
  
Sisena. Comissió mixta de seguiment  
A partir de la firma d'aquest conveni es constituirà una comissió mixta de seguiment amb representants designats per ambdues parts. La comissió es responsabilitzarà de la planificació, seguiment i avaluació de les accions derivades del conveni.  
La comissió mixta de seguiment es reunirà sempre que ho sol·licite una de les parts i estarà formada:  
Per part de CACSA: José Antonio Gordillo, Departament de Divulgació.  
Per part d'Espacio 0.42: Jaime Navés Escartín, Departament de Divulgació.  
De les actes que alce la comissió de seguiment es remetrà una còpia a la Secretaria Autonòmica de l'Agència Valenciana de Turisme.  
  
Setena. Causes d'extinció  
Seran causes d'extinció d'aquest conveni marc les següents:  
· L'acord exprés i escrit de les parts.  
· La impossibilitat sobrevinguda del compliment de les activitats descrites.  
· La resolució, instada per una de les parts, davant l'incompliment de l'altra.  
· La denúncia formulada en els termes que estableix la clàusula sisena.  
En cas de resolució anticipada del conveni marc, les parts quedaran obligades al compliment dels seus respectius compromisos fins a la data en què aquesta es produïsca.  
  
Huitena. Naturalesa jurídica  
El present conveni marc té naturalesa administrativa i d'acord amb el que disposa l'article 4.1.c del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, queda fora de la regulació d'aquesta llei, encara que els seus principis s'aplicaran en la resolució de dubtes o llacunes que puguen presentar-se.  
  
Novena. Resolució de controvèrsies  
Les qüestions litigioses a què puga donar lloc la interpretació, la modificació, els efectes o la resolució d'aquest conveni marc hauran de resoldre's per acord mutu o, si és el cas, mitjançant la comissió de seguiment que s'hi estableix. Si no és possible aconseguir aquest acord, aquestes qüestions se sotmetran a la jurisdicció contenciosa administrativa de València.  
  
Desena. Recursos humans  
En relació amb el personal d'ambdós institucions que participe en aquestes actuacions, en cap cas, es derivarà cap vincle jurídic ni relació laboral ni estatutària amb l'altra part, ni més compromisos que els estipulats en aquest conveni marc.  
  
I, en prova de conformitat, les parts firmen aquest conveni marc de col·laboració, per duplicat i a un sol efecte, en el lloc i la data que s'indiquen.  
  
Per CACSA: Enrique Vidal Pérez.  
Per Espacio 0.42: Raquel Ollés Bolea.